b'\n_START_ARTICLE_\nKarakorum\n_START_PARAGRAPH_\nKarakorum, planinski lanac u Aziji, prote\xc5\xbee su unutar granica Pakistana, Kine i Indije. Jedan je od najvi\xc5\xa1ih lanaca na svijetu. Lanac sadr\xc5\xbei preko 60 vrhova vi\xc5\xa1ih od 7000m, od kojih je najpoznatiji K2 (8611m), drugi najvi\xc5\xa1i vrh svijeta. Lanac je dug oko 500km i najve\xc4\x87im dijelom nalazi se u sjevernom Pakistanu. To je podru\xc4\x8dje s najvi\xc5\xa1e ledenjaka izvan polarne regije. Ime dolazi iz turskog, a zna\xc4\x8di "crni \xc5\xa1ljunak". Drugo tuma\xc4\x8denje je da "crni" u imenu ozna\xc4\x8dava stranu svijeta pa ime zna\xc4\x8di "sjeverno od \xc5\xa1ljunka". U blizini jest planinski prijevoj Karakorum u kojem se nalazi takvo kamenje. Stariji putopisci nazivali su gorje i imenom Muztagh (Ledena planina). Pod utjecajem Velikog trigonometrijskog istra\xc5\xbeivanja (Great Trigonometric Survey of India) Thomasa Montgomeriea promijenila se terminologija._NEWLINE_Na sjeveru lanac ome\xc4\x91uju Tibet, planine Pamir i Wakhan koridor. Zapadno se nalaze lanci Hidu Raj i Hindu Kush. Ju\xc5\xbeno ome\xc4\x91enje Karakoruma \xc4\x8dine rijeke Gilgit, Ind, i Shyok, koje tako\xc4\x91er odjeljuju lanac Karakorum od lanca Himalaja._NEWLINE_Zbog svoje nepristupa\xc4\x8dnosti, lanac je slabije naseljen od Himalaja (koje se nalaze isto\xc4\x8dnije) i prvi europski istra\xc5\xbeiva\xc4\x8di do\xc5\xa1li su u to podru\xc4\x8dje u ranom 19. stolje\xc4\x87u._NEWLINE_Karakorum i Himalaje nalaze se podru\xc4\x8dju sudara dvaju kontinenata i od velike je va\xc5\xbenosti za geologiju, za pru\xc4\x8davanje tektonskih promjena. Ledenjaci slu\xc5\xbee za istra\xc5\xbeivanje klimatskih promjena.'